Opprinnelig kunne bare kvinner tilhørende den spanske høyadelen tildeles ordenen. Den er imidlertid også tildelt kvinnelige medlemmer av utenlandske fyrstehus. Ordenen er i henhold til statuttene begrenset til 30 medlemmer, medlemmer av det kongelige huset ikke medregnet. Begrensningen på antall ordinære medlemmer ble straks fraveket og antallet tildelinger har under visse monarkers regjeringstid vært ganske høyt: Dronning Isabella II utnevnte 414 medlemmer i sin 35 år lange regjeringstid, kong Alfonso XII foretok 138 utnevnelser i sine 11 år på tronen og kong Alfonso XIII utnevnte 235 damer i løpet av sine 29 år på tronen. Etter dette er antallet utnevnelser beskjedent.